Ufahamu

UKICHELEA MWANA KULIA UTALIA WEWE

Kassim alikuwa akicheza kandanda na marika zake katika uga mdogo uliokuwa nyuma ya chengo chao. Alisahau kabisa mambo aliyokuwa afanye nyumbani pasi kujua kuwa kazi mbi si mchezo mwema "Kassim, kwani lazima nikuite mara ngapi ndipo utii?” Sauti yenye ghadhabu ilisikika, Kassim akashtuka. Akasita kidogo. Kisha akanyanyua wajihi wake juu, salala! Uso wake ulikabiliana na ule wa mama yake aliyekipenyeza kichwa chake kupitia dirisha la nyuma ya nyumba yao nzuri. Hapo ndipo Kassim alitanabahi kile kikapu alichotumwa kumpelekea shangazi yake aliyekuwa akiishi kitalifa cha kilomita mbili kutoka kwao.

Alihangaika, akatatanika baina ya kuuacha mchezo na kutii mwito, kwani asiyesikia la mkuu huvunjika guu. Mtu hakatai wito hukataa aliloitiwa.
“Chapuka chapu chapu uchukue kikapu hiki ukampelekee shangazi Maua kwani ndicho hutumia kununulia vitu vya kutumia jioni.” Mamaye alimwambia.

Kassim alikitwaa kikapu hicho shingo mkingamo akashika baraste iliyopitia pua na mdomo na uchanjaa ule ule ambamo aliwaacha masahibu zake wakiendelea kucheza.

Aliwaonea gere lakini angefanya nini? Akikalia kigonda mtii. Alienda kwa mwendo wa matiti, kwani jua lilikuwa likitua upande wa magharibi kwa kasi. Alipokuwa safarini, alijikwaa na kuanguka chini pu! mithili ya gunia . Alijizoazoa huku akijikumbusha kuwa kujikwaa sio kuanguka bali ni kusonga mbele. Haraka haraka haina baraka. Alipofika manzilini mwa shangazi yake, Bi Maua alikuwa amevunjika moyo kukipata kikapu chake. Alikuwa tayari amekichukua kingine alichokuwa amekihifadhi maadamu kilikuwa kikuukuu na kwenda dukani nacho. Alijua kuwa usiache mbachao kwa msala upitao.

Kassim alipomkosa shangaziye, alirudi na kile kikapu hadi kwao nyumbani. Mama yake alipomwona akiwa na kikapu kile tena, alipandwa na mori kwelikweli. Alimrudi na usiku huo chajio hakupewa ng'o. Ukichelea mwana kulia utalia wewe, walinena wahenga.